Document ID: 32006D0507

RÅDETS AFGØRELSE
af 14. oktober 2004
om indgåelse på Det Europæiske Fællesskabs vegne af Stockholm-konventionen om persistente organiske miljøgifte
(2006/507/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 175, stk. 1, sammenholdt med artikel 300, stk. 2, første afsnit, første punktum, og artikel 300, stk. 3, første afsnit,
under henvisning til forslag fra Kommissionen,
under henvisning til udtalelse fra Europa-Parlamentet (1),
under henvisning til udtalelse fra Det Europæiske Økonomiske og Sociale Udvalg (2), og
ud fra følgende betragtninger:
(1)
Et af målene for Fællesskabets politik på miljøområdet er i henhold til traktatens artikel 174 på internationalt plan at fremme foranstaltninger til løsning af de regionale og globale miljøproblemer.
(2)
Rådet bemyndigede i 1998 Kommissionen til på Fællesskabets vegne at deltage i forhandlingerne om en konvention om persistente organiske miljøgifte under De Forenede Nationers Miljøprograms auspicier. Kommissionen deltog i disse forhandlinger sammen med medlemsstaterne.
(3)
Konventionen om persistente organiske miljøgifte (»konventionen«) blev vedtaget i Stockholm den 22. maj 2001.
(4)
Konventionen opstiller med udgangspunkt i forsigtighedsprincippet rammebestemmelser for afvikling af fremstillingen, anvendelsen, importen og eksporten af i første omgang tolv prioriterede persistente organiske miljøgifte, for sikker håndtering og bortskaffelse heraf og for forhindring eller mindskelse af udslip af visse utilsigtede persistente organiske miljøgifte. Endvidere opstiller konventionen regler for optagelse af nye kemikalier i konventionen.
(5)
Fællesskabet, de femten daværende medlemsstater samt otte af de nye medlemsstater undertegnede konventionen på en konference for befuldmægtigede i Stockholm den 22.-23. maj 2001.
(6)
Konventionen er åben for ratifikation, accept eller godkendelse for stater og for organisationer for regional økonomisk integration.
(7)
Ifølge konventionen skal organisationer for regional økonomisk integration i deres ratifikations-, accept-, godkendelses- eller tiltrædelsesinstrument angive omfanget af deres kompetence på de områder, der er omfattet af konventionen.
(8)
Fællesskabet har allerede vedtaget retsakter på områder, der er omfattet af konventionen, bl.a. Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (3), Europa-Parlamentets og Rådets forordning (EF) nr. 304/2003 af 28. januar 2003 om eksport og import af farlige kemikalier (4) samt Rådets direktiv 96/59/EF af 16. september 1996 om bortskaffelse af polychlorbiphenyler og polychlorterphenyler (PCB/PCT) (5).
(9)
Konventionen bidrager til gennemførelsen af Fællesskabets miljøpolitiske mål. Fællesskabet bør derfor godkende konventionen snarest muligt.
(10)
I tilfælde af en ændring i konventionens bilag A, B eller C eller i yderligere bilag, der vedtages, bør Kommissionen sørge for gennemførelsen heraf inden for rammerne af forordning (EF) nr. 850/2004 eller anden relevant fællesskabslovgivning. Gennemføres ændringen ikke senest et år efter datoen for depositarens underretning om vedtagelsen heraf, bør Kommissionen for at undgå overtrædelse af konventionens bestemmelser afgive meddelelse til depositaren i overensstemmelse hermed -
TRUFFET FØLGENDE AFGØRELSE:
Artikel 1
Stockholm-konventionen om persistente organiske miljøgifte, i det følgende benævnt »konventionen«, godkendes herved på Fællesskabets vegne.
Teksten til konventionen er knyttet til denne afgørelse.
Artikel 2
1. Gennemføres en ændring til konventionens bilag A, B eller C eller yderligere bilag ikke i bilagene til forordning (EF) nr. 850/2004 eller anden relevant fællesskabslovgivning senest et år efter datoen for depositarens underretning om vedtagelsen heraf, afgiver Kommissionen meddelelse til depositaren i overensstemmelse med konventionens artikel 22.
2. Gennemføres en ændring til konventionens bilag A, B eller C eller yderligere bilag, efter at Kommissionen har afgivet meddelelse som omhandlet i stk. 1, trækker Kommissionen straks meddelelsen tilbage.
Artikel 3
1. Formanden for Rådet bemyndiges til at udpege den eller de personer, der er beføjet til på Fællesskabets vegne at deponere godkendelsesinstrumentet hos Generalsekretæren for De Forenede Nationer i overensstemmelse med konventionens artikel 25, stk. 1.
2. Formanden for Rådet bemyndiges til at udpege den eller de personer, der er beføjet til på Fællesskabets vegne at deponere kompetenceerklæringen i bilaget til denne afgørelse i overensstemmelse med konventionens artikel 25, stk. 3.
Udfærdiget i Luxembourg, den 14. oktober 2004.

Labels: 0
1
5
20